b'\n_START_ARTICLE_\nEugen Bregant\n_START_SECTION_\nVoja\xc5\xa1ka kariera in odlikovanja\n_START_PARAGRAPH_\nOb za\xc4\x8detku prve svetovne vojne je 1. domobranski pehotni polk od\xc5\xa1el na galicijsko boji\xc5\xa1\xc4\x8de, kjer se je avgusta 1914 udele\xc5\xbeil prve bitke pri Lvovu, nakar je bil leta 1915 preme\xc5\xa1\xc4\x8den na so\xc5\xa1ko fronto v Karnijske Alpe na odsek med Trbi\xc5\xbeem in prelazom Predil. Leta 1915 je Eugen Bregant sodeloval v ve\xc4\x8d razli\xc4\x8dnih bojnih akcijah, med drugim v bojih na prelazu Oregone in v naskoku na Monte Peralbo in Hohen Trieb. Od leta 1916 do konca vojne je poveljeval 157. \xc4\x8drnovojni\xc5\xa1kemu bataljonu. Leta 1917 je postal poveljnik pododseka v visokogorju Zollner, bil udele\xc5\xbeenec ve\xc4\x8d so\xc5\xa1kih bitk in po kobari\xc5\xa1kem preboju sodeloval v razli\xc4\x8dnih bojih od Piave do Stilfserjocha. Dne 4. novembra 1918 je major Bregant skupaj s svojo enoto (157. \xc4\x8drnovojni\xc5\xa1ki bataljon) pri Ponte di Arche na Ju\xc5\xbenem Tirolskem padel v italijansko vojno ujetni\xc5\xa1tvo, iz katerega se je vrnil v domovino dne 4. avgusta 1919. Med drugim je prejel vite\xc5\xa1ki kri\xc5\xbe Imperial avstrijskega reda Leopold z vojno dekoracijo in me\xc4\x8di. Med vojno je bil major Bregant odlikovan z redom \xc5\xbeelezne krone 3. stopnje z vojno dekoracijo in me\xc4\x8di, voja\xc5\xa1kim kri\xc5\xbecem za zasluge 3. razreda z vojno dekoracijo in dvakrat z bronasto voja\xc5\xa1ko medaljo za zasluge na rde\xc4\x8dem traku z vojno dekoracijo in me\xc4\x8di ter \xc5\xa1tevilnimi drugimi razli\xc4\x8dnimi voja\xc5\xa1kimi odlikovanji, med drugim tudi s Karlovim kri\xc5\xbecem. Pro\xc5\xa1nja za podelitev Voja\xc5\xa1kega reda Marije Terezije zaradi konca vojne ni bila re\xc5\xa1ena._NEWLINE_Dne 1. maja 1918 je bil uradno povi\xc5\xa1an v \xc4\x8din majorja, nakar je po koncu vojne vstopil v avstrijsko vojsko prve republike, kjer je bil kmalu zatem povi\xc5\xa1an v \xc4\x8din podpolkovnika. Od 1. maja 1921 dalje je slu\xc5\xbeboval kot \xc4\x8dastnik pri 5. kolesarskem bataljonu. Marca 1922 je bil kot \xc4\x8dastnik za posebne namene dodeljen polku alpskih lovcev \xc5\xa1t. 11 in \xc5\xa1t. 10, nakar je avgusta 1926 postal poveljnik polka alpskih lovcev \xc5\xa1t. 1. Marca 1927 je bil povi\xc5\xa1an v \xc4\x8din generalmajorja, leto dni kasneje (1928) se je upokojil iz voja\xc5\xa1ke slu\xc5\xbebe.'